****

**KOMITETI I PAKICAVE KOMBËTARE**

**ANEKS 1**

**UDHËZUES PËR APLIKANTËT**

**THIRRJA E DYTË PËR PROJEKT PROPOZIME PËR VITIN 2024**

**Lexoni me vëmendje!**

Komiteti për Pakicat Kombëtare (KPK) krijuar në mbështetje të nenit 18, Kreu III i ligjit Nr. 96/2017, “Për mbrojtjen e pakicave kombëtare në Republikën e Shqipërisë” duke u bazuar në [VKM Nr. 726, datë 12.12.2018 “Mbi organizimin dhe funksionimin e Komitetit të Pakicave Kombëtare”](http://www.pakicatkombetare.gov.al/wp-content/uploads/2022/04/VKM-726-dt.-12.12.2018.pdf), VKMsë Nr.769 datë 15.12.2021 për “Kriteret e mbështetjes së nismave dhe projekteve që synojnë mbrojtjen e të drejtave të pakicave kombëtare, dhe kriteret e përzgjedhjes për financimin dhe administrimin e fondit për pakicat kombëtare”, financon projektet e propozuara nga organizatat e shoqërisë civile si dhe individë, persona fizikë të regjistruar në QKB që i referohen prioriteteve të cilat i përmban kjo thirrje.

Përcaktimi i prioriteteve për thirrjen e dytë të KPK bazohet në politikat e Qeverisë për mbrojtjen e pakicave kombëtare, prioritetet e Planit për Zhvillimin Institucional të Komitetit për Pakicat Kombëtare 2023-2026, Analizën e Nevojave në kuadër të VKM Nr.769 datë 15.12.2021 “ Për fondin e Pakicave Kombëtare” si dhe Programin Vjetor 2024 “Për pjesëmarrje në procedurë konkurrimi për financim me grante”.

Qëllimi i këtij udhëzuesi është të ofrojë këshilla të qarta dhe koncize për të gjithë aplikantët e interesuar në procesin e përgatitjes dhe dorëzimit të projekt propozimeve në kuadër të Thirrjes së dytë për vitin 2024 të KPK.

Kjo thirrje synon të mbështesë financiarisht me fonde publike projekt-propozime të paraqitura nga organizatat e shoqërisë civile,(të cilat janë të regjistruara sipas ligjit, ushtrojnë veprimtari sipas objektit të përcaktuar në statutin e tyre dhe disponojnë NIPT); si dhe individë, persona fizikë të regjistruar në QKB; që kanë në objektin e ushtrimit të aktivitetit mbrojtjen, promovimin mbështetjen e të drejtave të pakicave kombëtare. (pra subjektet përfituese të granteve Oragnizata/Individi ti përkasi vetëm një pakice kombëtare)

Thirrja për projekt-propozime e Komitetit të Pakicave Kombëtare për vitin 2024 do të qëndrojë e hapur **nga data 12 Gusht 2024 deri në datën 25 Shtator 2024 ora 16.30** Projekt-propozimet e paraqitura duhet të realizohen deri në muajin dhjetor të vitit 2024 dhe duhet t’i përmbahen kritereve të shpallura në faqen zyrtare të Komitetit të Pakicave Kombëtare .

**PRIORITETET E THIRRJES:**

**Prioriteti 1 – Krijim i veshjeve tradicionale të pakicave kombëtare si element tregues të identitetit etnik. Ky prioritet është vetëm për pakicat kombëtare greke, arumune, malazeze, boshnjake, serbe dhe bullgare**

* Krijimi i veshjeve tradicionale për pakicat kombëtare greke, arumune, malazeze, boshnjake, serbe dhe bullgare (4 veshje/kostume për secilën).

Në këtë prioritet nuk do të përfshihen krijimi i veshjeve tradicionale për pakicat kombëtare maqedonase, rome dhe egjiptiane pasi veshjet e tyre janë financuar nga Thirrja e parë e KPK për vitin 2024.

* Në përfundim të realizimit të secilit projekt këto veshje për cdo pakicë kombëtare duhet të shoqërohen me një broshurë/fletëpalosje (një përshkrimin dhe historik i shkurtër i secilës veshje sipas krahinës).

Veshjet tradicionale të një pakice do të përgatiten nga subjektet përfituese **që i përkasin të njëjtës pakicë kombëtare** (psh.një organizatë që i përket pakicës kombëtare greke do të përgatitë veshjet tradicionale për pakicën e saj (psh. 2 veshje të zonës Dropull, 2 të Pogonit ose të Vurgut etj); një organizatë e pakicës kombëtare bullgare, veshjet e saj, e kështu me radhë për të gjitha pakicat e mësipërme).

**Aplikimit për këtë prioritet nga ana e organizates apo individit që aplikon duhet t'i bashkëngjiten edhe:**

1. Skica e plotë me ngjyra e cdo veshjeje karakteristike.
2. Skica e vecantë me ngjyra për cdo element përbërës se veshjes karakterstike, si kësula, shalli, jeleku, kemisha çorapet, opingat apo kepucet, etj. me gjithë ornamentet e tyre sa më pranë origjinalit të tyre.Duhet bërë kujdes që skicat por sidomos prodhimi i veshjeve karakteristike popullore të cdo Pakice Kombetare duhet të jenë sa më pranë origjinalitetit të veshjes karakteristike, detajeve origjinale dhe historikut te saj.
3. Për cdo veshje karakteristike popullore të dërgohet edhe një historik i shkurtër i tyre si:

* Vendi ku është përdorur dhe përdoret.
* Mënyra e përdorimit (në festa, dasma, rituale, etj,) si dhe nga kush përdoret femra, meshkuj, fëmije.
* Historiku i krijimit të veshjes karakteristike.

1. Kontrata e organizatës/individit aplikues me subjektin që do të merret me prodhimin e 4 veshjeve karakteristike me shumën përkatëse në lekë. Bashkëngjitur kësaj kontrate, subjekti qe do të prodhojë veshjet karakteristike duhet të ketë edhe:

* Cv e subjektit prodhues, ku të evidentohet puna e tij në drejtim të prodhimit të veshjeve karakteristike popullore të zonave të ndryshme të venditi; Nr. e NIPTIT të tij; adresen e tij.
* Vërtetimin që subjekti që do të prodhojë veshjet karakteristike nuk ka pagesa të pashlyera në Zyrat e Tatimeve

Në rast të aplikimit të një projekti të përbashkët për përgatitjen e të disa/gjitha veshjeve, ky duhet të jetë në bashkëpunim me aq pakica kombëtare sa dhe veshje do të paraqiten. Në këtë rast buxheti duhet të ndahet midis organizatave partnere të projektit sipas kostove së veshjeve përkatëse.

Një pakicë kombëtare mund të ketë shumë veshje, kjo sipas vendbanimeve ku jetojnë, por për shkak të fondeve të limituara këtë vit do të realizohen vetëm 4 veshje për cdo pakicë kombëtare. Në thirrjet e ardhshme do të vendoset përsëri ky prioritet në mënyrë që të plotësohet larmishmëria e kostumeve të bukura tradicionale të gjitha pakicave kombëtare sipas vendbanimeve.

***E rëndësishme:*** Pas përfundimit të projektit veshjet e realizuara do të dorëzohen dhe do jenë në pronësi të Komitetit per Pakicat Kombëtare.

**Prioriteti 2 – Promovimi i artit, kulturës dhe trashëgimisë kulturore përmes veprimtarive kulturore.**

Komiteti për Pakicat Kombëtare do të mbështesë projekte të cilat nxisin zhvillimin e jetës kulturore të pakicave kombëtare në vend dhe bazohen në krijimtarinë artistike të individëve, të rinjve apo grupeve për veprimtari dhe organizime të tilla si

* Aktivitete kulturore dhe artistike (si psh. në ditë festash të pakicave), të cilat përcjellin vlerat e trashëgimisë të pakicave kombëtare si: artet e shfaqjes (muzika, kënga, vallja, fotografi, etj), rituale dhe festa, traditat e folura
* Festivale, shfaqe të artit skenik bashkëkohor, të arteve pamore;
* Publikime në kuadrin e promovimit të artit dhe trashëgimisë të pakicave kombëtare të tilla si studime mbi një karakteristikë/veçori/tipar të pakicave kombëtare, albume artistike, albume fotografike, mbi trashëgiminë kulturore, etj.

Është mjaft e rëndësishme të theksohet se për prioritetin 2 vleresohen më shumë projektet që synojnë bashkëveprim dhe bashkëpunim me sa më shumë pakica kombëtare që jetojnë në RSH në mënyrë që të shpalosen vlerat e diversitetit kulturor dhe të përcillet fryma e bashkëjetesës harmonike në shoqërinë shqiptare.

**FONDET (GRANTET) QË JANË NË DISPOZICION PËR PROJEKTE**

Fondi i Pakicave Kombëtare në total për Thirrjen e dytë të KPK për vitin 2024 (për të dy prioritetet në total) është **1.550.000 lekë.**

Vlera e granteve që ndahen si pjesë e kësaj thirrje publike duhet të jetë sa/ose midis shumave minimale dhe maksimale si më poshtë:

▪ shuma minimale: **50.000 Lekë**

▪ shuma maksimale: **700.000 Lekë.**

Bazuar në Raportin e Vlerësimit të Nevojave (Dhjetor 2023) në fillim do të përzgjidhen:

1) projektet për prioritetin 1, pra 6 projekte në total për këtë prioritet (1 projekt për cdo pakicë kombëtare, që do të thotë do të përzgjidhet projekti me pikët më të larta për cdo pakicë kombëtare).

2) në varësi të fondeve të mbetura në dispozicion, më pas do të procedohet me përzgjedhjen e projekteve të prioritetit 2 (mbështetur në renditjen e pikëve).

**VENDI I ZBATIMIT**

Kjo thirrje synon mbështetjen e projekteve që zhvillohen në Shqipëri.

**AFATI DHE MËNYRA E DORËZIMIT TË APLIKIMEVE**

**AFATET KOHORE TË THIRRJES**

* **DORËZIMI I APLIKIMEVE 12 Gusht 2024 deri në datën 25 Shtator 2024 ora 16:30**
* **SHPALLJA E FITUESVE**

Afati për vlerësimin e projektpropozimeve dhe shpalljen e rezultateve është jo më shumë se 30 (tridhjetë) ditë kalendarike nga afati i përcaktuar në dokumentet e konkurrimit, për dorëzimin e projektpropozimeve. Kandidatët njoftohen brenda 15 (pesëmbëdhjetë) ditëve kalendarike nga data e përfundimit të vlerësimit të rezultateve të konkurrimit. Autoriteti financues dhe subjekti përfitues negociojnë dhe nënshkruajnë kontratën brenda 30 (tridhjetë) ditëve kalendarike nga data e njoftimit të rezultateve të konkurrimit.

* **KOHA E ZBATIMIT TË PROJEKTEVE** **deri në Dhjetor 2024**

***Shënim :*** *Të gjitha projektet mund të jenë cilësisht të kualifikueshme për financim, por, financimi do të jetë në varësi të prioritetit, renditjes pas vlerësimit dhe fondeve në dispozicion, sipas parimit “derisa të mbarojnë fondet në dispozicion”.*

**TIPOLOGJIA/LLOJET E AKTIVITETEVE QË FINANCOHEN**

***Aktivitetet e renditura më poshtë janë vetëm shembuj (por jo shteruese) të aktiviteteve që mund të zhvillohen:***

* Veprimtari të cilat përcjellin vlerat e trashëgimisë kulturore të tilla si:veshjet tradicionale të pakicave kombëtare, ekspozita (veshje, pikture, fotografi, etj), shfaqjeve artistike, muzika, vallja dhe kënga, rituale dhe festa, etj të pakicave kombëtare.
* Veprimtari ku promovohen dhe mbështeten artistët e rinj të pakicave kombëtare.
* Publikime në kuadrin e promovimit të artit dhe trashëgimisë të pakicave kombëtare të tilla si studime mbi një karakteristikë/veçori/tipar të pakicave kombëtare, albume artistike, albume fotografike, mbi trashëgiminë kulturore, etj.
* Zhvillimi i programeve kulturore të pakicave në kuadër të ruajtjes dhe promovimit të trashëgimisë kulturore dhe duke ruajtur dhe promovuar këto kultura të ndryshme tek brezat e rinj.
* Festivale, shfaqe të artit skenik bashkëkohor, të arteve pamore;
* Ekspozita/aktivitete kulturore në ambiente të hapura publike.

**TIPOLOGJIA/LLOJET E AKTIVITETEVE QË NUK FINANCOHEN**

* Projekte në përkrahje të organizatave, organizimeve politike apo aktiviteteve të jashtëligjshme;
* Fonde për mbulim deficiti apo për shpenzime kapitale;
* Subvencionim i shpenzimeve financiare të organizimeve të tjera;
* Fonde për blerje toke, godine, zyre;
* Blerje pajisjesh (përveç rastet kur ato janë të nevojshme për zbatimin e projektit dhe nuk

kalojnë më shumë se 25 % të buxhetit të kërkuar (në raste të tilla pajisjet mbeten pronë e

Komitetit për Pakicat Kombëtare, deri në momentin kur i dhurohen subjektit);

* Projekte jashtë zonës së mbulimit të projektit në fjalë;
* Financim retroaktiv për projekte që janë në zbatim apo të përfunduara;
* Projektet për përfitime ekskluzive të individëve;
* Bursat individuale për studime apo kurse trajnimi
* Sponsorizimet individuale për pjesëmarrje në seminare, konferenca, kongrese

**MENYRA E APLIKIMIT**

Aplikimet e plotësuara (me të gjithë dokumentet mbështetëse) duhet të dorëzohen në 1 (një) kopje fizike dhe 1 (një) kopje elektronike (USB), të vendosura në një zarf mbi të cilin është shkruar referenca/prioriteti i thirrjes publike, emri i plotë dhe adresa e subjektit aplikues. Aplikimet duhet të dorëzohen përmes postës zyrtare apo personalisht, gjatë ditëve të punës (e hënë – e premte) gjatë orarit zyrtar, në adresën në vijim: **Komiteti i Pakicave Kombëtare, Rruga e Durrësit, (ish godina e Ministrisë së Mjedisit) Nr. 27 kati 3 Tiranë, Shqipëri**

Aplikimet e dërguara në mënyra tjera (p.sh. me faks apo e-mail) ose që janë dërguar në adresa të tjera nuk do të merren parasysh.

Sugjerojmë të gjithë palët e interesuara të shmangin dorëzimin në momentin e fundit dhe çdo dorëzim pas afatit të caktuar nuk do të trajtohet nga komisioni vlerësues

**VËMENDJE:**

* Komiteti do të mbështesë financiarisht me fonde publike projekt-propozime të paraqitura vetëm nga organizatat e shoqërisë civile,(të cilat janë të regjistruara sipas ligjit, ushtrojnë veprimtari sipas objektit të përcaktuar në statutin e tyre dhe disponojnë NIPT); si dhe persona fizikë të regjistruar në QKB për mbështetje në kërkime, studime dhe lloje të tjera mbështetjeje individuale që kontribuojnë në ruajtjen dhe promovimin e identitetit kulturor, etnik, gjuhësor dhe tradicional të pakicave kombëtare në Shqipëri.
* Aplikantët duhet të plotësojë kushtet e përgjithshme të pranimit të caktuara në VKMnë Nr.769 datë 15.12.2021 “Për Fondin e Pakicave Kombëtare”.
* Një subjekt **nuk** mund të paraqesë më shumë se një propozim në thirrjen e vitit 2024.
* Një projekt duhet të jetë **vetëm për një** nga prioritetet.
* Në rast se gjatë zbatimit të projektit, vërtetohet se ka patur paraqitje të dokumentacionit të rremë, Komiteti për Pakicat Kombëtare do të kërkojë kthimin e plotë të shumës së akorduar.
* Aplikanti ka për detyrë të aplikojë objektivat, prioritetet dhe garancitë e vizibilitetit në përputhje me rregullat e komunikimit dhe të vizibilitetit të Komitetit të Pakicave Kombëtare.

**Njoftimi për rezultatet dhe mundësia për ankimim**

Aplikantët do të njoftohen me shkrim për vendimin e komisionit vlerësues në lidhje me aplikimin e dorëzuar. Një aplikant që beson se është vlerësuar negativisht si rezultat i ndonjë gabimi apo parregullsie gjatë procesit të vlerësimit mund të bëjë ankimim brenda 3 (tre) ditëve (ditë pune) nga dita që ka marrë njoftim për refuzim. Ankesat do të shqyrtohen dhe përgjigja do të kthehet brenda 5 ditëve (ditë pune) që nga paraqitja me shkrim e ankimimit

**Njoftimi i vendimit të Autoritetit Kontraktues**

Aplikantët do të informohen përmes postës elektronike për vendimin e Autoritetit Kontraktues në lidhje me aplikimin e tyre dhe, nëse refuzohet, arsyet e vendimit negativ do të paraqiten në përputhje me rrethanat. Pas vendimit për dhënien e grantit dhe organizates fituese, Përfituesit do t'i ofrohet një marrëveshje.

**E rëndësishme:**

Parandalimi dhe eliminimi i çdo ndërhyrjeje arbitrare dhe/apo favorizuese është prioritet për Komitetin për Pakicat Kombëtare. Procesi do të jetë transparent dhe informacioni në të gjithë hapat e tij do të jetë lehtësisht i aksesueshëm.

**DOKUMENTET BASHKËLIDHUR**

Aneks 1: Udhëzues

Aneks 2: Formulari i aplikimit

Aneks 3: Formulari i buxhetit

Aneks 4: Kalendari i aktiviteteve

Aneks 5: Lista e dokumenteve

Aneks 6: Vleresimi dhe kriteret ne perzgjedhjen e kandidateve

Aneks 7: Draft kontrata tip